  Туспуктэм: Наталия Сильвестрова Наталия Сильвестрова 0+ Удмуртиысь Чеберлыко киужъёсъя йӧскалык центрын Татарстанысь Балтаси ёросысь удмуртъёслэн чеберлыко киужъёсынызы «Тупал удмуртъёс» улосвылкуспо адӟытон усьтӥськиз. Возьматонэн тодматскыны ивортодэтъя «Удмуртия» агентстволэн корреспондентэз вуылӥз. Адӟытонэ Ӟаны (Средний Кушкет) черкогуртысь школа музейысь экспонатъёс поттэмын. Соос пӧлын нылкышно но пиосмурт дӥськут огъетъёс, куэм арбериос, корка тӥрлыкъёс. « Валтӥсь образ луэ мудор кыз. Мудор кыз удмуртъёслэн туж важной элемент улоназы, кызлы соос куриськон обряд ортчытъяло вал » Елена Келарева, Чеберлыко киужъёсъя йӧскалык центрысь экскурсиосъя но адӟытонъёсъя ёзэтысь методист Одӥгез экспонат луэ айшон. Солэн сюлыкэз вылысь но мудор кызэз адӟыны луэ. Елена Келарева верамъя, со образэз юнме ӧз кутылэ: писпу возьматэ улонэз, нош кышномурт улон сётӥсь луэ. Соин кышномуртэз ӵошато вал писпуэн. Фото: Наталия Сильвестрова Татарстанысь удмуртъёслэн дӥсьсы, Удмуртиысь лымшор удмуртъёслэн дэременызы ӵошатыса, пӧртэм луэ. Со фасонэныз, чеберъян элементъёсыныз, басмаеныз висъяське. Соослэн куэм басмаязы клетка пужыез векчи, озьы ик котькуд воршудлэн пужыез аслаз луэ. Адӟытон 23-тӥ толсурозь ужалоз. Тодэ вайытом, Удмуртиын «Удмуртская Республика: декоративно-прикладное искусство и художественные ремёсла» энциклопеди (12+) поттӥзы. Тегъёс: Лулчеберет адӟытон Удмуртия  